Broj: 711-I-2191-M-407/22-02-21

Zagreb, 21. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Brune Hranića, općinskog načelnika Općine Vidovec**, za davanjem mišljenja Povjerenstva,na 191. sjednici održanoj dana 21. listopada 2022.g. donosi sljedeće

**MIŠLJENJE**

**Sukladno odredbama ZSSI-a nema zapreke da se obveznik Bruno Hranić, općinski načelnik Općine Vidovec, javi na Javni poziv za poticanje obnovljivih izvora energije u obiteljskim kućama EnU-2/22 raspisanog od strane Fonda za zaštitu okoliša i energetsku** **učinkovitost kao i da, u slučaju da bude odabran za korisnika, koristi navedeni poticaj.**

Obrazloženje

Zahtjev za mišljenjem podnio je obveznik Bruno Hranić, općinski načelnik Općine Vidovec. U Povjerenstvu zahtjev je zaprimljen 14. listopada 2022. pod poslovnim brojem 711-U-8317-M-407/22-03-5, povodom kojeg se vodi predmet broj M-407/22.

Člankom 3. stavkom 1. podstavkom 34. ZSSI-a propisano je da su općinski načelnici, gradonačelnici, župani i njihovi zamjenici obveznici ZSSI-a stoga je Bruno Hranić povodom obnašanja dužnosti općinskog načelnika Općine Vidovec obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje Povjerenstva može li sudjelovati u Javnom pozivu za poticanje obnovljivih izvora energije u obiteljskim kućama (EnU-2/22), s obzirom je suvlasnik obiteljske kuće te bi se u tom svojstvu na isti prijavio i koristio sredstva Fonda za zaštitu okoliša i energetsku učinkovitost ukoliko ispuni uvjete Javnog poziva.

Na traženje Povjerenstva, obveznik je dostavio dopunu zahtjeva za mišljenjem u kojoj je naveo da je natječaj raspisao navedeni Fond te je uputio na mrežnu poveznicu teksta javnog poziva.

Uvidom u sadržaj Javnog poziva za poticanje obnovljivih izvora energije u obiteljskim kućama EnU-2/22, utvrđeno je da je predmet javnog poziva dodjela sredstava Fonda za zaštitu okoliša i energetsku učinkovitost za neposredno sufinanciranje projekata korištenja obnovljivih izvora energije za vlastitu potrošnju (odnosno mjera ugradnje sustava za korištenje obnovljivih izvora energije u postojećim obiteljskim kućama sukladno tehničkim uvjetima), dok su kao korisnici sredstava u javnom pozivu navedene fizičke osobe – građani, vlasnici ili suvlasnici obiteljske kuće s prijavljenim prebivalištem na adresi i mjestu kuće najkasnije 30 dana prije dana podnošenja prijave na poziv.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Uzimajući u obzir navode iz zahtjeva za mišljenje, u konkretnom slučaju Povjerenstvo ne nalazi okolnosti koje se mogu definirati kao potencijalni sukob interesa u kojima bi privatni interes obveznika mogao utjecati na njegovu nepristranost u obavljanju javne dužnosti, uzimajući u obzir činjenicu da je Javni poziv za poticanje obnovljivih izvora energije u obiteljskim kućama EnU-2/22 objavljen od strane Fonda za zaštitu okoliša i energetsku učinkovitost, a ne od strane tijela u kojem obveznik obnaša dužnost, te bi se obveznik na isti Javni poziv javio kao građanin, odnosno fizička osoba.

Obveznik ZSS-a ne može biti isključen ili ograničen od svojeg prava na sudjelovanje u javnom pozivu i ostvarivanje svojega prava unutar kriterija natječaja, samo zbog činjenice da obnaša neku javnu dužnost, već ima pravo pod jednakim uvjetima kao i svi drugi građani konkurirati za navedenu dodjelu sredstava.

Slijedom navedenog, sukladno odredbama ZSSI-a nema zapreke da se obveznik Bruno Hranić, općinski načelnik Općine Vidovec javi na Javni poziv za poticanje obnovljivih izvora energije u obiteljskim kućama EnU-2/22 raspisanog od strane Fonda za zaštitu okoliša i učinkovitost kao i da, u slučaju da bude odabran za korisnika, koristi naveden poticaj.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Bruno Hranić, elektroničkom dostavom
2. Objava na internetskoj stranici Povjerenstva
3. Pismohrana